RESOLUCIÓN do 4 de marzo de 2009, da Secretaría Xeral de Emigración, pola que se establece e se regula o programa de axudas económicas individuais a galegos residentes no exterior para o exercicio de 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/03/2009

A Secretaría Xeral de Emigración, segundo o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, é o órgano superior da Administración da comunidade autónoma a que lle corresponden as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior e a política inmigratoria e de retorno en Galicia.
O Plan Estratéxico da Emigración 2006-2009 establece como unha das súas áreas de actuación prioritaria a asistencia sociosanitaria digna para todos os galegos e galegas residentes no exterior mediante, entre outros, o programa de axudas asistenciais individuais, que ten como obxectivo contribuír a paliar a carencia de medios económicos para poder afrontar as necesidades básicas de subsistencia en alimentación, asistencia sanitaria, cobertura en casos de enfermidade ou outras situacións de carácter grave e excepcional.
O Estatuto da cidadanía española no exterior, aprobado mediante a Lei 40/2006, do 14 de decembro, e que se configura como o marco xurídico que lles garante aos cidadáns residentes no exterior o exercicio dos seus dereitos e deberes constitucionais, establece no seu artigo 5 a asistencia e protección por parte da Administración xeral do Estado e as comunidades autónomas, no marco das súas respectivas competencias, daqueles cidadáns residentes no exterior que se atopen en situacións de necesidade.
A Xunta de Galicia, a través da Secretaría Xeral de Emigración, pretende, nunha actuación coordinada co Estado español, a consolidación dunha política de atención e protección aos galegos residentes no exterior que se atopan en situación de necesidade, coa finalidade de garantirlles a estes cidadáns o exercicio dos seus dereitos e deberes constitucionais e estatutarios en termos de igualdade cos españois residentes en Galicia.
Neste contexto enmárcase a presente resolución de convocatoria de axudas económicas individuais a emigrantes galegos para o exercicio de 2009, que teñen un carácter individual, extraordinario e non periódico.
A concesión das axudas económicas nos supostos previstos nos artigos 4º a 10º desta resolución, tramitaranse polo procedemento ordinario de concorrencia competitiva, establecido no artigo 19.1º da Lei 9/2007, do 13 de xuño, de subvencións de Galicia.
As solicitudes baseadas en feitos extraordinarios de carácter puntual, de carácter grave e excepcional no seo da unidade familiar, que impidan a cobertura das necesidades básicas dos seus membros, reguladas no artigo 11º desta resolución, tramitaranse na modalidade de concorrencia non competitiva, prevista no artigo 19.2º da citada Lei 9/2007. A necesidade de atender de forma rápida e eficaz a cobertura de necesidades básicas, ante situacións graves e excepcionais, unida á propia especificidade dos supostos concretos que se formulan, así como a diferente situación persoal e familiar dos/as solicitantes, impiden a comparanza e prelación entre as solicitudes presentadas, para a súa resolución nun único procedemento ata o esgotamento do crédito dispoñible, segundo o procedemento de concorrencia competitiva, sendo aplicable a este suposto, a excepción prevista no artigo 19.2º da dita lei, coas garantías previstas no seu artigo 31.4º.
Deste xeito, as solicitudes irán sendo atendidas na medida en que se vaian presentando e sen comparación con outras solicitudes e ata o esgotamento do crédito fixado no artigo 23 b) desta resolución e segundo os criterios de valoración establecido no seu artigo 19.7º sobre as peticións que se reciban, de tal xeito que garantan a súa obxectividade e non se creen expectativas que non poidan ser satisfeitas por razón da propia índole da convocatoria, das situacións a que se pretende dar cobertura e das propias limitacións dos créditos a ela destinados.
A disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia desconcentra no secretario xeral de Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
En virtude do exposto e de conformidade co disposto na Lei 9/2007, do 13 de xuño, de subvencións de Galicia, na Lei 38/2003, do 17 de novembro, xeral de subvencións, naqueles preceptos que sexan básicos, e na Lei 30/1992, do 26 de novembro, de réxime xurídico das administracións públicas e do procedemento administrativo común e na normativa que a desenvolve, logo do informe da Asesoría Xurídica e da Intervención Delegada deste órgano,
DISPOÑO:
Artigo 1º.-Obxecto e características.
1.1. O obxecto desta resolución é establecer un programa de axudas económicas individuais a emigrantes galegos nos termos e nas condicións que se establecen nestas bases. Regúlase a concesión de axudas económicas, directas, individuais e de carácter social, dirixidas aos emigrantes de nacionalidade española e de orixe galega, e a determinados familiares, residentes no estranxeiro, que se atopen en situación de precariedade económica. Están destinadas a cubrir as necesidades básicas de subsistencia e atención sociosanitaria.
Artigo 2º.-Beneficiarios.
Poderán ser beneficiarios destas axudas:
2.1. Os/as emigrantes galegos/as residentes no exterior e os seus descendentes ata o segundo grao de consanguinidade, que posúan a condición de galego de acordo co establecido no artigo 3.2º do Estatuto de autonomía de Galicia. A forma de acreditar tal condición sinálase no artigo 16º.
2.2. No caso de falecemento da persoa indicada no punto anterior, poderán ser beneficiarios das axudas previstas no artigo 6º desta convocatoria, o cónxuxe viúvo, a parella de feito ou relación análoga e os fillos, se non transcorreron dous anos desde o falecemento.
2.3. O/A cónxuxe viúvo/a ou persoa con que mantivese unha unión de feito ou relación análoga, pai, nai ou orfos de emigrantes que, cumprindo os requisitos do punto 2.1, teñan desaparecido ou falecido como consecuencia da represión política realizada polas ditaduras militares en Arxentina, Chile e Uruguai.
2.4. Os cónxuxes viúvos ou persoa con que mantivese unha relación de afectividade, ascendentes, descendentes ou colaterais ata o segundo grao, de emigrantes que, cumprindo os requisitos do punto 2.1, obtivesen a declaración de reparación e recoñecemento persoal establecida no artigo 4º da Lei 52/2007, do 26 de decembro, pola que se recoñecen e amplían dereitos e se establecen medidas en favor de quen padeceu persecución ou violencia durante a guerra civil e a ditadura.
Artigo 3º.-Requisitos xerais dos solicitantes.
Poderán solicitar estas axudas as persoas que cumpran e acrediten documentalmente os requisitos xerais que a continuación se sinalan:
3.1. Acreditar a condición de beneficiarios de acordo co disposto no artigo 2º.
3.2. Careceren de rendas, ingresos ou patrimonio.
3.2.1. Considerarase que existen rendas ou ingresos insuficientes cando aqueles de que dispoña o interesado ou se prevexa que vai dispoñer en cómputo anual, sexan iguais ou inferiores á base de cálculo da prestación económica por ancianidade establecida polo Estado para o país de residencia (sen prexuízo das contías específicas dos artigos 4º e 10.2º), nas contías que se determinen para o exercicio de 2009, computándose todo tipo de rendas, mesmo as axudas públicas ou privadas.
Nos países en que non estea fixada a contía da prestación económica por ancianidade polo Estado, as referencias establecidas nesta resolución entenderanse feitas á contía da pensión non contributiva por xubilación do Estado español determinada para o exercicio de 2009.
Malia o disposto no parágrafo anterior, se o solicitante carece de rendas ou ingresos suficientes, segundo o previsto nese parágrafo, pero convive con outra ou outras persoas nunha mesma unidade económica familiar, a contía anterior virá determinada pola suma do límite máximo de ingresos persoais máis o resultado de multiplicar o 70% da devandita cifra polo número de conviventes menos un.
Para os efectos do establecido neste punto, consideraranse rendas ou ingresos computables os bens ou dereitos de que dispoña anualmente o beneficiario ou a unidade económica familiar, derivados tanto do traballo como do capital, así como calquera outro substitutivo daqueles.
3.2.2. Considerarase que existe patrimonio mobiliario suficiente cando existan bens mobles cun valor superior á base de cálculo da prestación económica por ancianidade en cómputo anual. Así mesmo, considerarase que existe patrimonio inmobiliario suficiente cando o valor patrimonial ou equivalente dos inmobles, agás a vivenda habitual, supere en 2,5 veces a base de cálculo da prestación económica por ancianidade en cómputo anual.
3.3. Non pertenceren a organizacións, comunidades ou institucións que polas súas regras ou estatutos estean obrigados a prestarlles asistencia.
3.4. Ademais dos requisitos anteriores, en cada un dos supostos de axuda previstos nos seguintes artigos, os solicitantes terán que cumprir os requisitos específicos que nel se sinalan, tendo en conta que todos os requisitos deberán cumprirse na data de remate do prazo de presentación de solicitudes.
3.5. Entenderase como unidade económica familiar a integrada polo solicitante e, de ser o caso, o seu cónxuxe, parella de feito ou relación análoga, así como os fillos e parentes por consanguinidade, afinidade ou adopción ata o segundo grao sempre que convivan co solicitante.
Artigo 4º.-Axudas por atoparse a unidade familiar en situación de precariedade.
Poderán solicitar as axudas deste suposto as persoas que cumpran os requisitos xerais previstos no artigo 3º, e os específicos seguintes:
4.1. Ter 65 anos cumpridos.
4.2. Ter ingresos por calquera concepto da unidade económica familiar inferiores ao 25% da base de cálculo da prestación económica por ancianidade establecida polo Estado para o exercicio 2009 no país de residencia, computándose os ingresos do xeito establecido no artigo 3.2.1.
4.3. Residir nun país iberoamericano co que o Estado español non teña asinado convenio bilateral en materia de Seguridade Social.
Artigo 5º.-Axudas por situación de dependencia, ou enfermidade grave do solicitante.
Poderán solicitar as axudas deste suposto as persoas que cumpran os requisitos xerais previstos no artigo 3º e se atope nalgún dos seguintes supostos:
5.1. Atoparse o/a solicitante/a, en situación de dependencia, que fagan necesarios coidados e asistencia de terceiros.
Enténdese por situación de dependencia o estado de carácter permanente en que se atopan as persoas que, por razóns derivadas da idade, enfermidade ou discapacidade e ligadas á falla ou perda de autonomía física, mental, intelectual ou sensorial, precisan da atención doutra ou outras persoas ou axudas importantes para realizar as actividades básicas da vida diaria ou, no caso das persoas con discapacidade intelectual ou enfermidade mental, doutros apoios para a súa autonomía persoal.
5.2. Padecer o/a solicitante unha enfermidade grave e carecer da correspondente cobertura para o seu tratamento ou atención médica.
Artigo 6º.-Axudas por situación de dependencia, ou enfermidade grave no seo da unidade familiar.
Poderán solicitar as axudas deste suposto as persoas que cumpran os requisitos xerais previstos no artigo 3º e aqueles específicos que se sinalan a continuación:
6.1. Estar o cónxuxe ou persoa coa que manteña unha unión de feito ou relación análoga ou os seus fillos nunha das seguintes situacións:
6.1.1. Atoparse en situación de dependencia, que faga necesarios coidados e asistencia de terceiros.
6.1.2. Padecer unha enfermidade grave e carecer da correspondente cobertura para o seu tratamento ou atención médica.
Artigo 7º.-Axudas por invalidez ou enfermidade permanente.
Poderán solicitar as axudas deste suposto as persoas que cumpran os requisitos xerais previstos no artigo 3º e aqueles específicos que se sinalan a continuación:
7.1. Ser maior de 18 anos e menor de 65 e atoparse o/a solicitante en situación de invalidez ou enfermidade permanente que o incapacite para o desenvolvemento de calquera tipo de actividade laboral.
Artigo 8º.-Axudas para a cobertura de medicamentos e tratamentos de enfermidades crónicas ou graves, cando teñan un custo elevado.
Poderán solicitar as axudas deste suposto as persoas que cumpran os requisitos xerais previstos no artigo 3º e aqueles específicos que se sinalan a continuación:
8.1. Ter cumpridos 64 anos.
8.2. Padeceren unha enfermidade crónica ou grave que requira dunha medicación ou tratamento de custo elevado e careza da correspondente cobertura. Entenderase que o custo é elevado cando as cantidades destinadas a estes fins ascendan polo menos a un 6% da base de cálculo da prestación económica por ancianidade establecida polo Estado español para o país de residencia, nas contías que se determinen para o exercicio de 2009, en cómputo mensual. Entre os gastos derivados do tratamento da enfermidade crónica ou grave poderanse engadir, de ser o caso, os de copagamento de actos médicos.
Artigo 9º.-Axudas para as mulleres que sufran violencia de xénero.
Poderán solicitar as axudas deste suposto as mulleres que cumpran os requisitos xerais previstos no artigo 3º e aqueles específicos que se sinalan a continuación:
9.1. Ser maior de idade ou emancipada.
9.2. Sufrir unha situación de violencia de xénero acreditada.
Artigo 10º.-Axudas para paliar unha situación de paro.
Poderán solicitar as axudas deste suposto as persoas que se atopen en situación legal de desemprego e que cumpran os requisitos xerais previstos no artigo 3º e aqueles específicos que se sinalan a continuación:
10.1. Ser maior de 50 anos e menor de 65 anos.
10.2. Os ingresos por calquera concepto da unidade económica familiar non poderán superar a metade da base de cálculo da prestación económica por ancianidade establecida polo Estado para o exercicio 2009 no país de residencia, computándose os ingresos do xeito establecido no artigo 3.2.1.
Artigo 11º.-Axudas por feitos extraordinarios de carácter puntual.
Poderán solicitar as axudas deste suposto as persoas que cumpran os requisitos xerais previstos no artigo 3º, e aqueles específicos que se sinalan a continuación:
11.1. Ser maior de 18 anos.
11.2. Que se producisen no seo da súa unidade económica familiar feitos de carácter grave e excepcionais que impidan a cobertura das súas necesidades básicas, sempre que a natureza do suposto de feito que as provoca non estea recollida nos artigos anteriores.
Estes feitos deberanse ter producido entre o 30 de novembro de 2008 e o 30 de novembro de 2009. En todo caso, a concesión de axuda por este suposto estará condicionada á existencia de crédito, de conformidade co establecido no artigo 18.1º b) desta resolución.
Artigo 12º.-Contía da axuda.
12.1. A contía da axuda poderá variar entre un mínimo de 430  e un máximo de 900 . Estes límites non serán aplicables ao suposto de axudas establecido no artigo 4º.
A contía será fixada tendo en conta:
-O número de solicitudes presentadas.
-A puntuación obtida da avaliación, aplicando os criterios establecidos no artigo 19º e tendo en conta a gravidade do suposto polo que se solicita, ordenándose en orde decrecente segundo os artigos correspondentes a cada suposto, tal como se sinala a continuación: 5º, 7º, 8º, 10º, 9º, 6º, 11º e 4º.
12.2. Cando nunha mesma unidade económica familiar concorra máis dun beneficiario, a contía das axudas será minorada nun 70% agás a de maior importe.
12.3. Cando o solicitante resida nun centro asistencial ou similar, a contía máxima da axuda non superará a diferenza entre o custo do centro e os ingresos acreditados polo solicitante. En todo caso non superará o importe previsto no artigo 12.1º.
Artigo 13º.-Natureza das axudas.
13.1. As axudas teñen carácter persoal e intransferible. As axudas non orixinan ningún dereito subxectivo para os beneficiarios e estarán, en todo caso, condicionadas ás dispoñibilidades orzamentarias do exercicio 2009 previstas para esta finalidade.
13.2. No suposto de que, unha vez ditada a resolución de concesión das axudas, o/a beneficiario/a falecese, terá dereito á súa percepción quen acredite, de acordo coa normativa do país de residencia, a súa condición de herdeiros/as.
13.3. Soamente se poderá conceder unha axuda por feito causante. As axudas previstas nos artigos 4º e 10º son incompatibles coa solicitude de axudas por outro suposto na mesma unidade económica familiar.
13.4. Cada solicitante soamente poderá pedir unha axuda, por un único suposto. De presentarse máis dunha solicitude, entenderase como válida a presentada en primeiro lugar, segundo o asento de rexistro correspondente.
Artigo 14º.-Competencia.
A competencia para resolver as solicitudes de axudas presentadas ao abeiro desta resolución correspóndelle ao secretario xeral de Emigración.
Artigo 15º.-Lugar e prazo de presentación.
15.1. Lugar de presentación.
As solicitudes presentaranse, xunto co resto da documentación, na Secretaría Xeral de Emigración ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figuran a Delegación da Xunta de Galicia en Buenos Aires, Delegación da Xunta de Galicia en Montevideo, consellerías de Traballo e Asuntos Sociais, nas seccións de Traballo e Asuntos Sociais das oficinas consulares, así como nos consulados ou seccións consulares das embaixadas correspondentes ao domicilio ou residencia do solicitante).
15.2. Para a presentación destas solicitudes os interesados poderán utilizar o Rexistro Telemático da Xunta de Galicia, de conformidade co Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Telemático da Xunta de Galicia e se regula a atención ao cidadán.
Os interesados que así o desexen poderán dirixirse ás entidades colaboradoras que se sinalan a continuación, para a presentación telemática das súas solicitudes:
* En Brasil:
-Peña Galega da Casa de España de Río de Janeiro.
-Real Sociedade Española de Beneficencia de Salvador-Bahía.
-Sociedade Hispano Brasileira de Socorros Mutuos e Instrucción en Sao Paulo.
-Sociedade de Socorros Mutuos e Beneficente Rosalía de Castro en Santos.
* En Cuba:
-Federación de Sociedades Gallegas en La Habana.
* En Venezuela:
-Hermandad Gallega de Venezuela en Caracas.
A utilización desta vía requirirá unha autorización que o interesado lle outorga á persoa responsable da entidade colaboradora para que remita a súa solicitude por vía telemática. Esa autorización farase constar no modelo de solicitude.
15.3. As delegacións da Xunta de Galicia no exterior e as entidades galegas remitirán todas as solicitudes recibidas, xunto co resto da documentación, á Secretaría Xeral de Emigración nos seis días seguintes á data de remate do prazo de presentación de solicitudes. Este prazo só será ampliado logo de autorización da referida Secretaría Xeral.
15.4. Prazo. O prazo de presentación de solicitudes será ata o 30 de abril de 2009, agás as correspondentes ao artigo 11º, que poderán presentarse ata o 30 de novembro de 2009, quedando condicionada a súa concesión á existencia de crédito.
Artigo 16º.-Acreditación da condición de galego residente no exterior.
A condición de galego residente no exterior deberá acreditarse mediante a presentación da seguinte documentación:
16.1. A nacionalidade española mediante o pasaporte español en vigor, o certificado de inscrición no Rexistro de Matrícula Consular ou outro documento xustificativo que acredite a nacionalidade española. No documento presentado debe constar a dilixencia de inscrición no Rexistro de Matrícula Consular, agás en casos de imposibilidade de obtención.
16.2. A orixe galega xustificarase mediante calquera documento oficial que acredite un dos dous requisitos seguintes:
16.2.1. Ser nado en Galicia ou que a última veciñanza administrativa en España foi en Galicia.
16.2.2. Que se atope vinculado con calquera concello galego no censo electoral de residentes no exterior e sexa descendente ata o segundo grao de consanguinidade dunha das persoas descritas no punto 16.2.1. A vinculación cun concello galego no censo de residentes no exterior, non se exixirá no caso de que o/a solicitante estea incapacitado legalmente, sempre que desa incapacidade impida a inscrición no dito censo.
Artigo 17º.-Documentación.
17.1. Todos os solicitantes deberán presentar a seguinte documentación:
a) Solicitude segundo o modelo normalizado do anexo I desta resolución. No caso de que o solicitante sexa menor de idade ou incapacitado, asinará a solicitude o pai, nai ou titor daquel.
No modelo da solicitude inclúese unha declaración do conxunto de todas as solicitudes de axuda efectuadas, con expresión das que foron concedidas polas distintas administracións públicas competentes.
b) Fotocopia do pasaporte español ou documento de identidade en que consten os seus datos persoais, e acreditación documental da condición de emigrante español de orixe galega do solicitante da axuda ou do seu causante, de acordo co artigo anterior.
c) Documentación que acredite a convivencia familiar, se é o caso.
d) Libro de familia, se procede. No seu defecto, achegarase documentación xustificativa do matrimonio, da unión de feito ou relación análoga e do nacemento do resto de membros da unidade familiar. As relacións maritais análogas ao matrimonio terán que acreditar que levan convivindo polo menos un ano, e tal circunstancia poderase probar por medio da inscrición no rexistro, por manifestación expresa mediante acta de notoriedade ou por calquera outro medio admisible en dereito. No caso de ter fillos en común abondará con acreditar a convivencia, segundo o establecido na Lei 2/2006, de dereito civil de Galicia.
e) No caso de separación legal ou divorcio, achegarase a correspondente sentenza xudicial firme ou certificación rexistral.
f) No suposto dos desaparecidos ou falecidos como consecuencia das ditaduras militares en Arxentina, Chile e Uruguai, achegarase ademais declaración oficial de desaparición ou falecemento e xustificante de terse producido como consecuencia da represión política realizada polas ditaduras militares en Arxentina, Chile e Uruguai.
g) Os cónxuxes ou persoa ligada por análoga relación de afectividade, ascendentes, descendentes ou colaterais ata o segundo grao, de emigrantes que padeceron condenas e sancións por motivos políticos, ideolóxicos ou de crenza, presentarán ademais a declaración de reparación e recoñecemento persoal establecida no artigo 4º da Lei 52/2007, do 26 de decembro citada, expedida polo Ministerio de Xustiza.
h) Nos países en que exista obriga de presentar declaración da renda das persoas físicas ou declaración similar, copia da última declaración presentada do interesado e/ou os membros da unidade económica familiar. En caso de que non estivese/n obrigado/s a realizala, xustificación oficial desta circunstancia e certificación ou xustificante acreditativo dos ingresos, rendas ou pensión de calquera natureza que perciba o interesado e/ou os membros da unidade económica familiar ou, de non percibirse, declaración responsable do solicitante de que ningún membro da unidade económica familiar, incluído o interesado, percibe ingresos, rendas ou pensión de calquera natureza.
i) Nos países en que non exista obriga de presentar declaración da renda das persoas físicas ou declaración similar, certificación ou xustificante acreditativo dos ingresos, rendas ou pensións de calquera natureza que perciba o interesado e/ou os membros da unidade económica familiar, ou de non percibirse, declaración responsable do solicitante de que ningún membro da unidade económica familiar, incluído o interesado, percibe ingresos, rendas ou pensións de calquera natureza.
j) No caso de residir o solicitante nun centro asistencial ou similar, deberá presentar xustificante do custo mensual do devandito centro.
k) Certificado catastral ou documentación similar en que conste o valor patrimonial dos bens inmobles, agás a vivenda habitual, de que dispoñan os membros da unidade económica familiar.
De non existir no país de residencia a posibilidade de expedición do devandito certificado catastral, abondará con presentar unha declaración responsable en que conste o valor patrimonial dos bens mobles e inmobles de que dispoñan os membros da unidade económica familiar.
l) Declaración responsable, asinada polo/a beneficiario/a da axuda, de estar ao día no cumprimento das súas obrigas coa Axencia Estatal da Administración Tributaria, a Tesouraría Xeral da Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia, segundo o modelo do anexo I da resolución desta convocatoria de axudas. Isto en aplicación do artigo 45 da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, en relación co artigo 22 do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
m) Outros documentos xustificativos do estado de necesidade que fundamenten a solicitude de axuda, completen e faciliten a gradación do estado de necesidade.
n) Os solicitantes que fosen beneficiarios do programa de axudas económicas individuais a galegos residentes no exterior para o exercicio de 2008, convocada por resolución da Secretaría Xeral de Emigración do 13 de febreiro de 2008, non terán que presentar a documentación establecida nos parágrafos b), c), d), e), f) e k), sempre que presenten a declaración xurada que figura como anexo II desta resolución.
17.2. Ademais, para cada caso concreto deberán completar a documentación achegando:
17.2.1. As situacións descritas nos artigos 5º e 6º, acreditaranse:
a) Para os casos de dependencia ou enfermidade grave: certificado médico, segundo modelo normalizado do anexo III, realizado polos servizos médicos dunha sociedade galega ou española que preste servizos na área de saúde. Cando o certificado médico anterior non poida ser expedido pola sociedade galega ou española aludida, poderá admitirse como válido un certificado médico expedido por calquera centro de saúde pública oficial (centros médicos nacionais, provinciais ou municipais) do país de residencia, preferentemente referendado pola dirección médica das ditas sociedades galegas ou españolas, naqueles lugares en que estas existan. Podería admitirse un certificado médico nun modelo distinto do anexo III, sempre que cumprise o anteriormente sinalado e del se puidesen extraer obxectivamente os mesmos datos que aparecen no modelo normalizado.
17.2.2. Para os casos de invalidez ou enfermidade permanente previstos no artigo 7º, documento oficial en que se acredite o recoñecemento da invalidez ou enfermidade permanente, emitido polo sistema público do país de residencia. Nos países en que este documento non se expedise, certificado médico segundo o modelo normalizado do anexo IV nos mesmos termos que os descritos na alínea anterior.
17.2.3. Para os casos de cobertura de medicamentos e tratamento de enfermidades crónicas ou graves previstos no artigo 8º:
a) Certificado médico, segundo o modelo normalizado do anexo V, nos mesmos termos que o descrito na alínea 17.2.1.
b) Xustificación dos gastos mensuais en medicamentos efectivamente aboados polo solicitante, no modelo normalizado do anexo VI consonte o indicado no punto anterior, de ser o caso, xustificación dos outros gastos mensuais efectuados no tratamento da enfermidade.
17.2.4. Para os casos de violencia de xénero do artigo 9º, acreditación de sufrir a situación de violencia de xénero mediante sentenza, orde xudicial de protección, informe do Ministerio Fiscal ou informe socioambiental, emitido por organismo oficial.
17.2.5. Para os casos de paro xeneralizado na unidade familiar previstos no artigo 10º, xustificantes da situación de paro, con indicación de se é subsidiado ou non, do cabeza de familia e do resto dos membros que compoñen a unidade familiar e que estean nesa situación.
17.2.6. Para o caso en que se producisen no seo da unidade familiar feitos de carácter grave e excepcionais que impidan a cobertura das súas necesidades básicas do artigo 11º: informe social ou informe de organismos oficiais, en que se acredite a situación sociofamiliar como consecuencia dos feitos producidos.
17.3. Se a solicitude non estivese debidamente cuberta ou non se achegase a documentación exixida, a Secretaría Xeral de Emigración requirirá o interesado para que, nun prazo máximo de dez días hábiles, emende a falta ou achegue os documentos preceptivos, con indicación de que, se así non o fixese, se entenderá que desiste da súa petición, de conformidade co disposto no artigo 71 da Lei 30/1992, de réxime xurídico das administracións públicas e do procedemento administrativo común, logo da resolución ditada nos termos previstos no artigo 42 da Lei 30/1992.
17.4. A falsidade ou ocultación de datos na documentación presentada para a obtención da axuda, antes de ditar resolución, comportará a exclusión do proceso de valoración e polo tanto, á imposibilidade de ser beneficiario das axudas establecidas nesta resolución.
Artigo 18º.-Tramitación.
18.1. O procedemento para a tramitación e concesión das axudas que se convocanpor medio desta resolución axustarase ao previsto na Lei 9/2007, do 13 de xuño, de subvención de Galicia e na Lei 30/1992, do 26 de novembro, de réxime xurídico das administracións públicas e do procedemento administrativo común.
De acordo coa distribución do crédito establecida no artigo 23º desta resolución:
a) As solicitudes dos supostos dos artigos 4º a 10º someteranse a un réxime de concorrencia competitiva, tal como recolle a devandita Lei 9/2007, no seu artigo 19.1º.
b) As solicitudes do suposto establecido no artigo 11º desta resolución tramitaranse en réxime de concorrencia non competitiva, de acordo co artigo 19.2º da citada lei, que establece que as bases reguladoras das convocatorias de axudas, poderán excepcionar o requisito de fixar unha orde de prelación entre as distintas solicitudes presentadas cando, polo obxecto e finalidade da subvención, non sexa necesario fixar a comparación e prelación das solicitudes presentadas nun único procedemento ata o esgotamento do crédito orzamentario e se cumpran as garantías previstas no artigo 31.4º desta lei. Para estes efectos, a concesión destas axudas estará en todo caso condicionada á existencia de crédito orzamentario, e no caso de esgotamento do crédito, a Secretaría Xeral de Emigración publicará a indicada circunstancia, o que levará consigo a non-admisión de solicitudes posteriores, sen prexuízo de que se poida incrementar o crédito orzamentario nos supostos previstos no artigo 31.2º da citada
Lei 9/2007.
18.2. Correspóndelle á Secretaría Xeral de Emigración a realización das tarefas de xestión desta convocatoria, sempre de acordo coa existencia das dispoñibilidades orzamentarias. O órgano instrutor será a Subdirección Xeral de Programas Sociais e ademais, crearase unha comisión de avaliación, presidida polo subdirector xeral de Programas Sociais, ou persoa en que delegue, e composta polos seguintes membros:
-O xefe do servizo de Acción Social.
-Un/unha funcionario/a da unidade que actuará como secretario/a.
18.3. Os expedientes serán avaliados pola comisión segundo os criterios establecidos no artigo 19º, podendo establecerse unha distribución por países. Posteriormente a comisión elaborará unha proposta de concesión, a través da Subdirección Xeral de Programas Sociais, que se presentará ao secretario xeral de Emigración, quen resolverá dentro das dispoñibilidades orzamentarias.
Artigo 19º.-Criterios de valoración.
Os criterios de valoración para o outorgamento das axudas serán os que se sinalan a continuación:
19.1. Para os supostos do artigo 4º:
O importe fixarase en función do número de solicitudes e as dispoñibilidades orzamentarias.
19.2. Para o suposto dos artigos 5º e 6º:
a) Grao de dependencia de terceiros / gravidade da enfermidade: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do/a solicitante: de 1 a 2 puntos.
19.3. Para os supostos do artigo 7º:
a) Grao de autonomía: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do/a solicitante: de 1 a 2 puntos.
19.4. Para o suposto do artigo 8º:
a) Gasto farmacéutico: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do/a solicitante: de 1 a 2 puntos.
19.5. Para os supostos do artigo 9º:
a) Cargas familiares do/a solicitante, considerándose para tal fin os menores de 24 anos ou maiores desta idade discapacitados que dependan economicamente do/a solicitante: de 1 a 4 puntos.
b) Ingresos económicos e patrimonio de que dispón o/a solicitante: de 1 a 3 puntos.
c) Idade do/a solicitante: de 1 a 2 puntos.
19.6. Para os supostos do artigo 10º:
a) Cargas familiares da unidade económica familiar, considerándose para tal fin os menores de 24 anos ou maiores desta idade discapacitados que dependan economicamente do/a solicitante: de 1 a 4 puntos.
b) Ingresos económicos e patrimonio de que dispón o/a solicitante: de 1 a 3 puntos.
c) Idade do/a solicitante: de 1 a 2 puntos.
19.7. Para o suposto do artigo 11º:
a) Gravidade da situación familiar manifestada no informe oficial presentado: de 1 a 4 puntos.
b) Ingresos económicos e patrimonio de que dispón o/a solicitante: de 1 a 3 puntos.
c) Idade do/a solicitante: de 1 a 2 puntos.
Artigo 20º.-Resolución.
20.1. As resolucións seranlles notificadas aos interesados, debendo ser sempre motivadas.
20.2. O prazo máximo para resolver será de seis meses. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 23.5º da Lei 9/2007, do 13 de xuño, de subvención de Galicia.
20.3. As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de 3 meses contados a partir do día seguinte a aquel en que se entenda producido o acto presunto, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de 6 meses contados a partir do día seguinte a aquel en que se entenda producido o acto presunto, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 21º.-Obrigas dos beneficiarios.
De conformidade co disposto no artigo 15.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, antes do derradeiro pagamento da axuda o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas competentes ou das súas entidades vinculadas ou dependentes. Así mesmo, presentara unha declaración asinada polo/a beneficiario/a da axuda, de estar ao corrente no cumprimento das súas obrigas coa Axencia Estatal da Administración Tributaria, a Tesouraría Xeral da Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
Os beneficiarios de axudas e subvencións correspondentes aos programas convocados por esta resolución quedan obrigados a someterse aos requisitos legais e regulamentarios que prevexa a normativa xeral de aplicación ás axudas de subvencións da Xunta de Galicia, así como ás actuacións de comprobación que respecto da xestión de fondos pode efectuar a entidade concedente e ás de control financeiro que realice a Intervención Xeral da Comunidade Autónoma e aos procedementos fiscalizadores do Tribunal de Contas e do Consello de Contas.
De conformidade co disposto no artigo 9.4º a) do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, non se procederá á publicidade destas axudas por poder ser contraria ao respecto e salvagarda do honor, á intimidade persoal e familiar das persoas físicas en virtude do disposto na Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe.
De conformidade co artigo 13.6º da Lei 4/2006, do 30 de xuño, de transparencia e de boas prácticas na Administración pública galega, exceptúase da publicación na páxina web da Secretaría Xeral de Emigración www.galiciaaberta.com e no Diario Oficial de Galicia a relación dos beneficiarios e o importe das axudas concedidas, dado que a publicación podería ser contraria ao respecto e salvagarda da honra e intimidade persoal e familiar dos solicitantes.
Os datos persoais recollidos en virtude desta convocatoria serán obxecto de tratamento por parte da Secretaría Xeral de Emigración, e serán incorporados a un ficheiro que cumpra as exixencias da Lei 15/1999, do 13 de decembro, de protección de datos de carácter persoal, adoptándose tanto as medidas de seguridade técnicas como organizativas. A finalidade de recollida dos datos será o rexistro, estudo e avaliación das axudas convocadas nesta resolución, co fin de exercer as competencias propias da Secretaría Xeral de Emigración.
O solicitante autoriza expresamente a Secretaría Xeral de Emigración no ámbito das súas competencias, a ceder os datos persoais a aqueles organismos da Administración Xeral do Estado con competencias similares na materia, co fin de colaborar no exercicio das funcións que lle sexan propias.
Así mesmo, o interesado declara que ten autorización das persoas relacionadas dentro da unidade familiar ou como achegados para a cesión dos seus datos persoais á Secretaría Xeral de Emigración co fin de poder xestionar a axuda relativa a esta convocatoria.
O interesado, así como o seu representante legal, poderá exercer os dereitos de acceso, cancelación, rectificación e oposición por escrito e achegando identificación suficiente ao seguinte enderezo: Secretaría Xeral de Emigración, rúa Basquiños 2, 15704 Santiago de Compostela, A Coruña
Artigo 22º.-Modificación da resolución de concesión e reintegro.
22.1. Os beneficiarios das axudas quedan obrigados a comunicarlle á Secretaría Xeral de Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das accións para as que se solicitou a axuda, podendo a secretaría adoptar a resolución de modificación da concesión ou de revogación que corresponda.
22.2. Procederá o reintegro total ou parcial das cantidades percibidas e a exixencia dos xuros de mora, nos casos e nos termos previstos nos artigos 32 e 33 da Lei 9/2007, do 13 de xuño, de subvencións de Galicia.
Artigo 23º.-Financiamento.
As axudas precisas para a realización deste programa concederanse con cargo á aplicación orzamentaria 04.50.312C.480.0.-Accións política migratoria. O crédito inicialmente outorgado para esta finalidade é de dous millóns trescentos mil euros (2.300.000 ), que queda distribuído como segue:
a) Dous millóns douscentos setenta e cinco mil euros (2.275.000 ) para os supostos establecidos nos artigos 4º, 5º, 6º, 7º, 8º, 9º e 10º desta resolución.
b) Vinte e cinco mil euros (25.000 ) para os supostos establecidos no artigo 11º desta resolución.
O citado importe poderá ser ampliado en función das maiores dispoñibilidades orzamentarias que se poidan producir na devandita aplicación.
Artigo 24º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou no prazo dun mes contado a partir do día seguinte ao da publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 4 de marzo de 2009.
Manuel Luis Rodríguez González
Secretario xeral de Emigración
Ver referencia pdf "04800D004P010.PDF"